
שדה SEQ
(מאת בריושמא) 
מהו שדה seq?
שאלה קצרה היא, אך תשובתה ארוכה קמעא.

כידוע לכל אוסרים רופאי הנפש להשתמש במספור אוטומטי, שיכול אדם לצאת מדעתו מחמת מספרים אלו שנוטלים חיים לעצמם כסוס בלא מתג ורסן.
ועל כן מה יעשה אדם שרוצה למנות פרקיו ולספור סעיפיו?
ולא עוד אלא שרוצה הוא לכתוב פרק א ופרק ב ולרשום סעיף א וסעיף ב, והוורד אינו יודע למנות בסדר זה שלא לימדוהו בוניו בו.
ולא עוד אלא שרוצה הוא לכתוב פרק א ופרק ב ואחר להוסיף פרק בין הפרקים או לחסר פרק מן הפרקים או לקדם את המאוחר או לאחר את המוקדם ונמצא כל ימיו מונה וחוזר ומונה עד שקץ הוא בכתיבתו.
ומפני צרה זו יש שחוזרים למנהג אבותיהם וממלאים בין הפרקים בפרק ב וכוכב בצדו, וכשהם מגיעים לגמר מלאכה מכים הם בפטיש על הכוכב ועושים אותו פרק ג. אלא שחזקה על גמר המלאכה שגורר עמו שגיאות שגוררות עמן סליחות והתנצלויות.
ומה יעשה אדם וכתיבתו תהא רהוטה ולא תצא תקלה מתחת ידיו?
יביט מעלה ויקיש על הוספה ואז יראה שדה מנוקד בשלוש נקודות. ילחץ על שורה זו ויפתח לפניו טור של שדות, ושם יקיש על seq, קיצורו של sequence, שמשמעו המשך, ויודה לה' ויאמר ראה שדה אשר ברכו ה'.
ומה ברכה בו? אמנם אמרו חכמים אין הברכה שורה אלא בדבר הסמוי מן העין, ואסרו למנות תבואה, אלא שדברי תורה גלויים הם ומניינם מבורך הוא שמקצרים את הדרך ומקרבים לו לאדם את המקום שלבו חפץ בו.
ואחרי שיבחר את seq תיפתח תיבת שיחה, ובראשה שורה שבתחילתה מוכנה לה המלה seq. ישים האדם את סמנו שם, יקיש על רווח ויוסיף אות כלשהי, וכדאי שתהא מהאלף בית הלועזי. כך אפשר לכתוב seq a או seq b או seq gh או כל צירוף שהוא. וכל כך למה? שהרי רוצה אדם למנות שערים וחלקים ופרקים וסעיפים וסימנים וסימנים קטנים ושאר ירקות, וכיצד יפריד בין הדבקים וימנה עדר עדר לבדו? לכך נועדו אותיות אלו. יסמן כל שער ושער בשדה seq a וכל פרק ופרק בשדה seq b וכן הלאה על זה הדרך.
וכאן ישאל השואל, כיצד יחרוש אדם בשדות אלו? תחילה ייצור לו שדה אחד, ואחר ילך ויכפיל אותו שוב ושוב, בפקודת 'קונטרול סי קונטרול וי'. כך יעשה בכל פרק ופרק, ויראה לנגד עיניו 'פרק 1 פרק 1 פרק 1'. או אז יצבע את כל הספר ויקיש על 9F - הוורד ימנה ויספור את כל השדות על פי סדרם, ומחבר הספר יראה אז לנגד עיניו 'פרק 1 פרק 2 פרק 3', וכך הלאה.
כאן יזדעק הקורא, שהוא כותב הספר, ויאמר: והרי אינני כותב ספר של חכמות חיצוניות! שוקד אני על ספר שמעיין בסוגיות ובתשובות ובהלכות ומבקש לעלות על שולחנם של מלכים, מאן מלכי רבנן, ואם אכתוב פרק 1 ר"ל - הלא יסקלוני! אכן, פיקוח נפש של ממש הוא. וכבר ראו זאת מתכנתי וורד בעינם הבדולח וחשו לגורלם של תלמידי חכמים מחברי ספרים והוסיפו אפשרות, אופציה בלע"ז, לשדותיהם. הכיצד?
באותה עת שאדם יוצר את השדה, וכותב seq a, יביט למטה ויראה כפתור של 'אפשרויות'. יקיש עליו, ולנגד עיניו ייפתח חלון, ובו 'עיצוב', יגלגל מטה עד שיראה 'א...י', יבחר בשורה זו, יקיש על הכפתור 'הוסף לשדה', ויהנהן בראשו לוורד בהקשה על הכפתור 'אישור'. כך יעבור השדה גיור, ובמקום 'פרק 1' יופיע 'פרק א' כדת וכדין.
כה יעשה אדם בפרקים וכה יעשה אדם בסעיפים. את השדה seq יכול אדם לשים בכל מקום שלבו חפץ, יכול הוא להוסיף בכל מקום - בהכפלה פשוטה - או לחסר מכל מקום, יכול הוא לקדם את המאוחר או לאחר את המוקדם, ואחר כל שינוי יצבע מחבר הספר את כל קובצו-ספרו, יקיש על 9F, וכל השדות יעברו לפניו כבני מרון [כבנומרון, numerus]!


כבר הגיעה השאלה לפני חכמים: מהו שישתמש אדם בתיבת טקסט לסידור הערות, ונמנו וגמרו שאסור לו לאדם לעשות כן
שמא יסתכן בנפשו. וכל כך למה, משום מעשה שהיה באדם אחד שהכניס תיבות טקסט לספרו, והיו התיבות מקפצות מהכא להתם,
ועד שהיה הוא מבקש לשלוט בהן ונהפוך הוא ושלטו הן בו עד שהשתבשה דעתו.
ומה יעשה אדם שמבקש בכל מאודו ובכל נפשו לסדר ספר ובו הערות והערות על הערות או הערות מסוג אחד והערות מסוג שני?
ילך לו אצל מעמד וישלם לו, ויקבל ממנו את העימוד, וישוב אליו כדי לתקן, וחוזר חלילה.
ואם ירצה אדם לסדר הכל בעצמו בלא ללכת הלוך ושוב עד יבושת המים? ואם יאמר אדם עדיפה דרך ארוכה שהיא קצרה וירצה
לסדר הכל בעצמו בוורד אשר לו?
לא יעשה תיבת טקסט ולא יעשה טבלה, שכך גזרו חכמים.
וגם לא ישתמש בהערות של הוורד, שמוגבלות הן לגוש אחד בלבד.
ואם יוסיף מספרים או ציונים בצורה ידנית סופו שתשתבש עליו דעתו כאותו אדם שהכניס תיבות טקסט, ואפוכי שגעונא למה לי.
וכיצד יעשה?
ישתמש בשדות. יוסיף שדות של seq ותנוח עליו דעתו ויעבוד ברוגע ובשלווה.
יכתוב למעלה את החיבור עצמו. יוסיף שדות של seq a כל אימת שירצה להוסיף הערה.
יכתוב את כל ההערות למטה כטקסט, לא כהערות של הוורד. בראש כל הערה יוסיף שדות של seq b בהתאמה לשדות שבחיבור עצמו.
אם ירצה יוסיף למטה עוד הערות ואף להן יצור בהתאמה שדות של seq c ושדות של seq d.
יצבע הכול - בכל רגע שיחפוץ - יקיש על F9 ובמו עיניו יווכח שכל המספרים תואמים זה לזה כעדר העזים שגלשו מן הגלעד.
ואז תישאר לו מלאכה אחת - עימוד.
כאשר כל הטקסט יהיה מוכן, יפשיל שרווליו ויסדר חיבור עם הערות עם הערות באופן ידני.
כך שהכל יתאם בעמוד אחד, כפי שעשו אבות אבותינו שהיו מסדרים באותיות עופרת אחת לאחת למצוא חשבון.
זו עבודה, דרך ארוכה, אבל קצרה. קצרה מן ההליכה אל המעמד ופוטרת את המחבר מתחנונים ומבקשות חוזרות ונשנות מן המעמד.
כל האמור לעיל אינו משאלה ואינו חלום. כבר סידרתי כך ספר אחד ושניים, וזו מלאכה בדוקה ומנוסה.

פרק שגיאה! מסמך ראשי בלבד.

